เมื่อนักดนตรีชื่อดังปรากฏตัวในซีรีส์ ‘Game Of Thrones’
 หากพูดถึงซีรีส์ที่ทรงอิทธิพลที่สุดของยุคสมัยนี้ หนึ่งในนั้นต้องมีชื่อของ Game of Thrones อยู่ในลิสต์เป็นแน่แท้ แม้จะเป็นซีรีส์ที่ถูกดัดแปลงจากหนังสือ A Song of Ice and Fire โดยผู้เขียน จอร์จ อาร์. อาร์. มาร์ติน (George R. R. Martin) แต่ก็มีการปรับใช้ได้อย่างชาญฉลาด อีกทั้งยังเป็นซีรีส์ที่หักมุมได้อย่างไม่คาดคิด ตัวละครตัวโปรดอาจเสียชีวิตอย่างน่าอนาถได้ทุกเมื่อ หรืออาจมีเหตุการณ์ที่ทำให้คนดูเจ็บปวดจนนอนไม่หลับ แต่ก็ปฏิเสธไม่ได้ว่าองค์ประกอบเหล่านี้คือ เสน่ห์ สำคัญที่ทำให้ Game of Thrones เป็นซีรีส์ที่น่าติดตาม และถ้าหากไม่ได้ดูออนแอร์แบบสดๆ เราก็อาจพลาดท่าถูก สปอยล์ จนเสียอรรถรสในการรับชม นอกเหนือจากนี้ Game of Thrones ยังมีเสน่ห์อีกอย่างหนึ่งที่เปรียบเสมือนเป็นธรรมเนียมไปแล้ว นั่นก็คือการเชิญนักดนตรีและศิลปินเข้ามาร่วมแสดงในฉากต่างๆ แต่ด้วยความที่นักดนตรีเหล่านี้ไม่ใช่นักแสดงมืออาชีพ พวกเขาจะมีโอกาสปรากฏตัวเพียงช่วงเวลาสั้นๆ ส่วนบทบาทที่ได้รับจะถูกจำกัดในฐานะตัวประกอบ เช่น พลทหาร หรือนักดนตรีในงานวิวาห์ เรามาดูกันว่ามีศิลปินคนไหนบ้างที่ได้ปรากฏตัวในซีรีส์ Game of Thrones ในทุกซีซันที่ผ่านมาSeason 3 Ep.9 – วิลล์ แชมเปี้ยน มือกลองวง Coldplay หากพูดถึงสมาชิกวง Coldplay คงไม่แปลกใจถ้าคนส่วนใหญ่จะนึกถึงฟรอนต์แมนอย่างคริส มาร์ติน เป็นคนแรกๆ เพราะความโดดเด่น และเป็นนักร้องชื่อดังที่หลายคนรู้จัก แต่สมาชิกวงที่มีส่วนร่วมกับซีรีส์ชุดนี้กลับเป็นวิลล์ แชมเปี้ยน (Will Champion) มือกลองวง Coldplay ที่ได้อยู่ในฉากหักมุมบาดใจอันเป็นที่จดจำของ Game of Thrones มือกลองร่างใหญ่ปรากฏตัวในฉาก Red Wedding ซึ่งเป็นตอนที่ตระกูลสตาร์กถูกหักหลังในงานวิวาห์ ส่งผลให้ตัวละครสำคัญอย่างร็อบบ์ สตาร์ก ราชินีทาลิซา และเลดี้เคทลิน ถูกสังหารโหดอย่างเลือดเย็น โดยก่อนโศกนาฏกรรมจะเกิดขึ้น วิลล์ได้ปรากฏตัวในบทบาทนักดนตรีที่ร่วมเล่นเพลง The Rains of Castamere โดยเขาว่ากันว่า เมื่อบทเพลงนี้ดังขึ้นเมื่อไร เตรียมใจได้เลยว่าความฉิบหายกำลังจะเกิดขึ้น… Season 4 Ep.2 – วง Sigur Rós Sigur Rós เป็นอีกศิลปินที่ทุกคนนับถือในฝีมือการทำเพลง รวมถึงเป็นวงที่สร้างสรรค์คอนเสิร์ตได้เหนือจินตนาการ ด้วยเหตุนี้ Sigur Rós จึงเป็นอีกศิลปินที่หลายคนอยากดูคอนเสิร์ตพวกเขาแทบขาดใจ อย่างไรก็ตาม หากใครยังไม่มีโอกาสดูพวกเขาในคอนเสิร์ต เราขอแนะนำให้ดู Sigur Rós ผ่านซีรีส์นี้ไปพลางๆ แม้พวกเขาจะโผล่มาเพียงแวบเดียวก็ตาม เป็นอีกฉากที่แฟนซีรีส์ชุดนี้สะใจถึงขั้นปิดเมืองฉลอง เมื่อจอฟฟรีย์ แลนนิสเตอร์ ถูกวางยาพิษในงานวิวาห์ของตัวเอง โดยก่อนโศกนาฏกรรมจะเกิดขึ้น Sigur Rós ได้โผล่มาในฐานะวงดนตรีที่มาเล่นเพลง The Rains of Castamere ก่อนจะถูกจอฟฟรีย์ปาเหรียญไล่จนหนีแทบไม่ทัน ซึ่งมีการคอมเมนต์แบบขำๆ จากบรรดาแฟนเพลงว่า ต้นเหตุที่จอฟฟรีย์เสียชีวิตนั้นเกิดจากการที่เขาไม่ให้เกียรติวง Sigur Rós นั่นเองSeason 3 Ep.3 – แกรี ไลต์บอดี้ นักร้องนำวง Snow Patrol Snow Patrol เป็นที่รู้จักในวงกว้างจากบทเพลง Chasing Cars Run Open Your Eyes แต่หลังจากที่ออกอัลบั้ม Fallen Empires เมื่อปี 2011 พวกเขาก็ห่างหายจากวงการเพลงเป็นเวลาชั่วขณะ แต่ระหว่างที่เว้นวรรคจากการทำงานเพลง แกรี ไลต์บอดี้ (Gary Lightbody) ฟรอนต์แมนของ Snow Patrol ก็ได้ไปปรากฏตัวในซีรีส์ Game of Thrones ในบทบาทพลทหารของโบลตัน ผู้ส่งตัวนักโทษบริแอน และเจมี แลนนิสเตอร์ อีกทั้งยังโชว์พลังเสียงร้องเพลง The Bear and the Maiden Fair ระหว่างขี่ม้า จนแฟนเพลง Snow Patrol เรียกร้องให้วงนำเพลงนี้ไปอัดอย่างจริงจังSeason 6 Ep.5 – Of Monsters and Men วงดนตรีจากไอซ์แลนด์ เจ้าของผลงานเพลง Little Talks Dirty Paws และ Crystals ก็มีส่วนร่วมกับซีรีส์ชุดนี้เช่นกัน พวกเขาปรากฏตัวในเวลาไม่กี่วินาทีเช่นเดียวกับศิลปินคนอื่นๆ ในบทบาทนักดนตรีที่โรงละครกลางแจ้งในเมืองบราวอส แรกนาร์ ซอร์ฮัลส์สัน (Ragnar Þórhallsson) ฟรอนต์แมนของวงกล่าวว่า ตอนที่ Game of Thrones มาถ่ายทำที่ไอซ์แลนด์ เราบอกกับผู้จัดการวงว่าอยากแสดงเป็นตัวประกอบของซีรีส์นี้ แต่ก็ไม่มีอะไรเกิดขึ้น สุดท้ายพวกเขาก็สนใจและเรียกเรามาถ่ายทำ ทุกอย่างเกิดขึ้นได้เพราะผู้จัดการของเรา เขาคงตื๊อจนทีมงานต้องยอมให้พวกเราได้มีส่วนร่วมด้วยPhoto: wikiofthrones.comSeason 5 Ep.8 – วง Mastodon ด้วยลุคดิบๆ แบบน่าเกรงขามของ Mastodon ไม่มีอะไรจะเหมาะกว่าการได้รับบทบาทเป็นกลุ่ม คนเถื่อน ในซีรีส์นี้อีกแล้ว โดยเหตุผลสำคัญที่วงเฮฟวีเมทัลจากอเมริกาได้มามีส่วนร่วมกับซีรีส์ชุดนี้คือ ดี.บี. ไวส์ (D.B. Weiss) หนึ่งในผู้สร้างซีรีส์ Game of Thrones เป็นแฟนตัวยงของ Mastodon โดยเจ้าตัวถึงกับส่งคำเชิญไปให้ทางวงเป็นการส่วนตัว ถึงแม้จะเป็นวงโปรดของหนึ่งในผู้สร้างซีรีส์ แต่ชะตากรรมของ Mastodon ใน Game of Thrones นั้นจบไม่สวยนัก พวกเขาถูกฆ่าโดยพวกไวต์วอล์กเกอร์ อย่างเลือดเย็น อย่างไรก็ตาม เบรนต์ ไฮด์ส (Brent Hinds) หนึ่งในสมาชิกของ Mastodon กล่าวไว้ว่า พวกเขาจะกลับมาในซีรีส์ชุดนี้อีกครั้ง แต่มาในฐานะผีดิบของกลุ่มไวต์วอล์กเกอร์แทน Photo: media.pitchfork.comSeason 7 Ep.1 – เอ็ด ชีแรน หลังเดวิด เบนิออฟ (David Benioff) และดี.บี. ไวส์ สองผู้สร้างซีรีส์ Game of Thrones ได้ยืนยันในเทศกาล SXSW ว่าเอ็ด ชีแรน (Ed Sheeran) จะร่วมแสดงใน Game of Thrones ซีซัน 7 ก็ทำให้แฟนเพลงทั่วโลกเนื้อเต้นที่จะได้เห็น เจ้าของบทเพลง Shape of You Thinking Out Loud และ Photograph ปรากฏตัวในซีรีส์ที่กำลังเป็นกระแสไปทั่วโลกในขณะนี้ หลังซีรีส์ ได้ออนแอร์ไปเมื่อเช้าวันจันทร์ตามเวลาประเทศไทย (17 กรกฎาคม 2560) แฟนเพลงของเอ็ด ชีแรน ก็ต้องเซอร์ไพรส์ เพราะศิลปินคนโปรดของพวกเขาปรากฏตัวตั้งแต่ episode แรกของซีซัน และได้เข้าฉากกับไมซี วิลเลียมส์ (Maisie Williams) ผู้รับบท อาร์ยา สตาร์ก ซึ่งเป็นแฟนเพลงตัวยงของเอ็ด อีกทั้งยังโชว์พลังเสียงอันเป็นเอกลักษณ์เอาใจแฟนๆ ในเพลง Hands of Gold อีกด้วย ก็ต้องมาร่วมเอาใจช่วยเอ็ดว่าเขาจะอยู่รอดในซีรีส์ได้นานสักเท่าไร อย่างไรก็ตาม Game of Thrones ซีซันที่ 7 เพิ่งเริ่มต้นเท่านั้น เอ็ด ชีแรน อาจไม่ใช่ศิลปินคนเดียวที่ปรากฏตัวในซีซันนี้ หากสังเกตดีๆ คุณอาจได้เห็นศิลปินโปรดคนอื่นๆ โผล่มาแบบไม่ทันตั้งตัว ถึงแม้พวกเขาอาจจะโผล่มาในระยะเวลาสั้นๆ ไม่กี่วินาที แต่การได้เห็นศิลปินคนโปรดอยู่ในซีรีส์ยอดฮิตก็ถือเป็นโมเมนต์ที่มีความสุขทั้งในฐานะแฟนซีรีส์และแฟนเพลงไปพร้อมๆ กัน การปรากฏตัวของเอ็ด ชีแรน อาจทำให้คนส่วนใหญ่ฮือฮาจนเป็นกระแสไวรัล แต่ในขณะเดียวกันเอ็ดก็ถูกโจมตีอย่างหนักโ ดยเฉพาะในสังคมทวิตเตอร์ หลายคนวิจารณ์การแสดงของเขาว่าแข็งทื่อราวกับท่อนไม้ หรือการที่ทางซีรีส์เน้นบทบาทของเอ็ดเด่นเกินไปจนซีรีส์ขาดความสมจริง ล่าสุดมีการยืนยันว่าเอ็ดได้ลบทวิตเตอร์ส่วนตัวไปเป็นที่เรียบร้อย ถึงแม้จะไม่มีการอธิบายเหตุผล แต่ส่วนหนึ่งต้องมาจากกระแสวิจารณ์ซีรีส์ ที่กำลังคุกรุ่นอยู่ในตอนนี้
Game of Thrones มีเสน่ห์อย่างหนึ่งที่เปรียบเสมือนเป็นธรรมเนียมไปแล้ว นั่นก็คือการเชิญนักดนตรีและศิลปินเข้ามาร่วมแสดงในฉากต่างๆซีซัน 7 เพิ่งเริ่มต้นเท่านั้น เอ็ด ชีแรน อาจไม่ใช่ศิลปินคนเดียวที่ปรากฏตัวในซีซันนี้ หากสังเกตดีๆ คุณอาจได้เห็นศิลปินโปรดคนอื่นๆ โผล่มาแบบไม่ทันตั้งตัว